**Τροπικότητες**ονομάζονται οι διάφορες σημασιολογικές λειτουργίες που εκφράζονται με τη χρήση των εγκλίσεων και **δείχνουν την υποκειμενική στάση του ομιλητή**, π.χ. Να κερδίσει το λαχείο και τότε ποιος τον πιάνει! (υποθετική τροπικότητα). Οι τροπικότητες είναι **δύο ειδών**: η **επιστημική**και η **δεοντική**. **Επιστημική**τροπικότητα είναι αυτή που **σχετίζεται με τον βαθμό της βεβαιότητας** που εκφράζει ο ομιλητής γι' αυτό που λέει, π.χ. Πρέπει να περάσατε πολύ καλά στο ταξίδι. **Δεοντική**τροπικότητα είναι αυτή που **σχετίζεται με τον βαθμό της αναγκαιότητας** που εκφράζει ο ομιλητής για την πραγματοποίηση αυτού που λέει, π.χ. Λέω να πάω σήμερα θέατρο. Οι τροπικότητες εκφράζονται στη νέα ελληνική με ένα μεγάλο αριθμό γλωσσικών (π.χ. συνδυασμοί συνδέσμων, τροπικά ρήματα, εκφράσεις κτλ.) και εξωγλωσσικών (π.χ. ανασήκωμα ώμων, χειρονομίες κτλ.) στοιχείων. Εξετάζονται μαζί με τις εγκλίσεις, γιατί και οι εγκλίσεις –κυρίως οι προσωπικές– εκφράζουν τροπικότητες. Πιο αναλυτικά:

**Επιστημική τροπικότητα**

Η επιστημική τροπικότητα καλύπτει ένα φάσμα σημασιών σχετικών με τη βεβαιότητα του ομιλητή γι' αυτό που λέει, που στο ένα του άκρο βρίσκεται η υπόθεση και στο άλλο η ρητά δηλωμένη βεβαιότητα. Ορισμένες από αυτές τις σημασίες είναι οι εξής:

***Υπόθεση***

Εκφράζεται η υπόθεση του ομιλητή γι' αυτό που λέει. Εκφέρεται με το *να + υποτακτική*, τα *αν, εάν, άμα, έτσι και, ας* + *οριστική πολλών χρόνων* κ.ά., π.χ. ***Να ξέρουν****οι άνθρωποι τι χάνουν από τη ζωή στο χωριό, θα φύγουν από τις πόλεις.****Ας είχε****αυτοκίνητο και θα έβλεπες πού θα ήταν.*

***Δυνατότητα***

Εκφράζεται από τον ομιλητή αυτό που είναι δυνατό να γίνει. Εκφέρεται ως εξής: *μπορεί + υποτακτική, ίσως + υποτακτική*, *θα + οριστική* κ.ά., π.χ. *Φέτος, λόγω του καιρού,****μπορεί να έχουμε****μεγάλη παραγωγή λαδιού.****Ίσως κάνει****λιγότερο κρύο τον επόμενο μήνα.*

***Πιθανότητα***

Εκφράζεται από τον ομιλητή η πιθανότητα να γίνει αυτό που λέει. Από αυτήν την άποψη είναι πιο ισχυρή από τη δυνατότητα. Εκφέρεται με τα *πρέπει + υποτακτική*, *θα + οριστική* κ.ά., π.χ. *Ο θείος σου****πρέπει να έχει****πολλά χρήματα για να τα ξοδεύει τόσο εύκολα.****Θα ήταν****δύσκολα εκείνα τα χρόνια.*

***Βεβαιότητα***

Εκφράζεται από τον ομιλητή βεβαιότητα γι' αυτό που λέει. Εκφέρεται με απλή οριστική και συνοδεύεται συχνά από εκφράσεις (επιρρήματα κτλ.) που δηλώνουν βεβαιότητα, π.χ. *Ο Κολόμβος σίγουρα****ανακάλυψε****την Αμερική.*

**Δεοντική τροπικότητα**

Η δεοντική τροπικότητα καλύπτει ένα ευρύ φάσμα σημασιών σχετικών με την προσδοκία πραγματοποίησης αυτών που λέει ο ομιλητής, που στο ένα άκρο του βρίσκεται η απλή επιθυμία και στο άλλο η υποχρέωση. Ορισμένες από αυτές τις σημασίες είναι οι εξής:

***Επιθυμία***

Εκφράζεται από τον ομιλητή η επιθυμία του υποκειμένου. Εκφέρεται συχνά με το ρήμα *θέλω + υποτακτική*, π.χ. *Όλοι****θέλουν να έχουν****καλή υγεία.*

***Ευχή***

Εκφράζεται από τον ομιλητή η επιθυμία του υποκειμένου ως ευχή. Είναι πιο ισχυρή από την τροπικότητα της επιθυμίας. Εκφέρεται με απλή υποτακτική (και εκφράσεις που δείχνουν πως πρόκειται για ευχή και όχι προσταγή) και με τα *ας, να, μακάρι, που* + *υποτακτική*, π.χ. ***Ας πλύνει*** *καμιά φορά το αυτοκίνητο.****Να μπεις****στην εκκλησία, έστω και για λίγο*.

***Πρόθεση***

Εκφράζεται από τον ομιλητή η πρόθεση του υποκειμένου να κάνει μια ενέργεια. Εκφέρεται με *ρήματα που δηλώνουν πρόθεση* (*στοχεύω να, σκοπεύω να, προτίθεμαι να, λέω να* κτλ.) + *υποτακτική*, π.χ. *Οι μαθητές της Γ΄ Λυκείου****σκοπεύουν να πάνε****φέτος εκδρομή στην Ιταλία.*

***Υποχρέωση***

Εκφράζεται από τον ομιλητή η ανάγκη, η υποχρέωση του υποκειμένου να κάνει μια ενέργεια. Εκφέρεται, εκτός της προστακτικής, με το *απρόσωπο ρήμα «πρέπει» και με ανάλογες εκφράσεις (είναι ανάγκη, είναι υποχρεωμένος* κτλ.) + *υποτακτική*, π.χ. *Φέτος ο Γιάννης****πρέπει να πάρει****το πτυχίο του*.

|  |  |  |
| --- | --- | --- |
| οριστική | υποτακτική | προστακτική |
| **Θα+παρατατικός ή υπερσυντέλικος**(**δυνατότητα**) Θα είχαμε προλάβει την παράσταση αν βιαζόσουν λίγο. | **Να+ όλοι οι χρόνοι**(**ενδεχόμενο - πιθανό**) Δεν αποκλείεται να αλλάξω γνώμη | **(προσταγή)** Βγες έξω! |
| **Θα+αόριστος ή υπερσυντέλικος (πιθανότητα)** Θα ήταν μεσάνυχτα όταν μου τηλεφώνησε. | (**υπόθεση)** Να πεις το ναι και θα δεις πόσο ωραία θα περάσουμε! | **(προτροπή)** Ντυθείτε γρήγορα, γιατί όπου να’ ναι έρχονται! |
| **Να+ όλοι οι χρόνοι (απορία-σκέψη)** Να το έχουν μάθει άραγε; | (**προσταγή**) Να μη σ’ ακούσω να φλυαρείς πάλι! | **(απαγόρευση)** Δηλώνεται όπως και η προτροπή, αλλά με αρνητικούς τύπους της προστακτικής. |
| **(ευχή)** Να έπαιρνα κι εγώ μέρος στο αγώνες! | (**απορία - σκέψη**) Να πάω χωρίς προηγούμενη ειδοποίηση; | (**παράκληση)** Τηλεφώνησε μου, όταν φτάσεις, σε παρακαλώ! |
| (**υπόθεση)** Να με είχες ενημερώσει έγκαιρα | (**παράκληση**) Να με κρατήσεις ενήμερο, σε παρακαλώ. | **(ευχή)** Γράψε καλά στις εξετάσεις! |
| (**πρασταγή)** Τι μου λές τώρα! | (**παραχώρηση - υποχώρηση**) Καλά, μη φωνάζεις ! |  |
|  | (**ευχή)** Να γίνεις γρήγορα καλά. |  |